**Viestintätoimistot** ovat viestinnän suunnittelu- ja konsultointipalveluita tarjoavia yrityksiä. Ne pyrkivät auttamaan organisaatioita saavuttamaan niiden ydinliiketoiminnan päätavoitteita viestinnän eri keinoin ja tavoin. Ne voivat myös tukea ja helpottaa yksityisiä yrityksiä, julkisyhteisöjä ja yksityishenkilöitä niiden viestinnässä esimerkiksi mediasuhteissa, markkinointiviestinnässä, kriisiviestinnässä, yhteiskunta- ja sidosryhmäsuhteissa, strategiaviestinnässä ja viestinnän suunnittelussa.

Viestintätoimistojen tyypillisimmät ammattinimikkeet ovat Suomessa viestintäassistentti, viestinnänsuunnittelija, viestintäkonsultti, seniorikonsultti, graafinen suunnittelija ja AD. Suomessa toimii satoja eri kokoisia viestintätoimistoja, joissa työskentelee enimmillään noin 50 henkilöä.

MTL Viestintätoimistot
----------------------

Suomessa viestintätoimistojen edunvalvojana toimii MTL Viestintätoimistot, joka syntyi Viestintätoimistojen Liiton ja Markkinointiviestintätoimistojen Liiton yhdistyessä 29. syyskuuta 2006. MTL Viestintätoimistot jatkaa liiton toimintaa MTL:ssä omana toimialaryhmänään. MTL on perustettu 1943 nimellä Mainostoimistojen liitto ry ja se kattaa koko markkinoinnin ja viestinnän palveluyritysten kentän. Se on lisäksi Euroopan ainoa mainostoimistoliitto, jonka jäsenistä vähemmistö on mainostoimistoliiketoiminnassa.

MTL Viestintätoimistot -toimialayhdistyksen hallituksen puheenjohtajana toimii viestintätoimisto Mailandin toimitusjohtaja ja partneri Alpo Räinä (2018–). Räinä on myös kansainvälisen viestintätoimistoliittojen järjestön, ICCO:n (The International Communications Consultancies Organisation) hallituksen jäsen. 

* 1983–1985 Martti Pesonen
* 1986 U. E. Moisala
* 1987–1988 Elisa Ikävalko
* 1989 Markku Kääriäinen
* 1990–1991 Marja-Liisa Rosberg
* 1992–1993 Pekka Sivonen
* 1994–1996 Anne Korkiakoski
* 1997–1999 Kim Nyberg
* 2000 Jarkko Kuusinen
* 2001 Kari Heikkilä
* 2002–2003 Kim Nyberg
* 2004–2007 Kaija Langenskiöld
* 2008 Kim Nyberg
* 2009–2013 Christina Forsgård
* 2014-2017 Sari-Liia Tonttila
* 2018- Alpo Räinä

MTL Communications Awards -kilpailu järjestettiin ensimmäistä kertaa 2011. Kilpailussa palkittiin viestintätoimistojen asiakastöitä viidessä eri kategoriassa sekä valittiin vuoden viestintätyö ja vuoden viestintätoimisto. Ensimmäiseen kilpailuun osallistui 55 asiakastyötä 18 eri toimistosta. Vuonna 2012 MTL Communications Awards -kilpailuun osallistui 42 työtä 12 viestintätoimistosta. Vuonna 2013 MTL Communications Awards -kilpailuun osallistui 58 työtä 13 viestintätoimistosta. Vuonna 2014 MTL Communications Awards -kilpailuun osallistui 54 työtä 20 viestintätoimistosta.

Viestinnän ammattilaisten liitto
--------------------------------

ProCom– Viestinnän ammattilaiset ry on yritys- ja yhteisöviestinnän ammattilaisten järjestö, jonka tavoitteena on edistää jäsentensä ammatillista kehittymistä ja vahvistaa viestinnän asemaa. Jäseniä liitossa on 2800 viestinnän parissa työskentelevää tiedottajaa, viestintäpäällikköä, -johtajaa, yrittäjää ja konsulttia.

Liitto tekee yhteistyötä eri puolilla Suomea toimivien alueellisten tiedottajayhteisöjen kanssa. Yhteisöt kokoavat yhteen alueellaan toimivat alan ammattilaiset. ProCom on alansa vanhin järjestö Euroopassa, se on perustettu jo vuonna 1978 nimellä Suomen Tiedottajien Liitto. Liiton edeltäjiä olivat vuonna 1947 perustettu Tiedotusmiehet ry ja vuonna 1955 perustettu Suomen Henkilöstölehtien yhdistys.

ProComin puheenjohtajana toimii Vilma Luoma-aho ja toimitusjohtajana Elina Melgin.

Lähteet
-------

* Mattias Erkkilä: Viestintätoimistojen kasvu jatkuu *Markkinointi & mainonta*.  15.3.2007. Talentum. Viitattu 3.3.2009.
* Mainos-ja mediatoimistojen palkkataulukko. (pdf) *Markkinointi & Mainonta*.  Arkistoitu 3.12.2008. Viitattu 3.3.2009.
* Viestintätoimistot 2007 (pdf) *Lähde: Markkinointiviestinnän Toimistojen Liitto MTL, Talouselämä, yritykset*.  2007.  Arkistoitu 29.12.2014. Viitattu 3.3.2009.

### Viitteet

1. ↑  U E Moisala, muistokirjoitus (Arkistoitu – Internet Archive), HS Muistot.
2. ↑   Markkinointi & Mainonta: Ensimmäinen MTL Communications Awards houkutti
3. ↑   Markkinointi & Mainonta: Netprofile on vuoden viestintätoimisto
4. ↑   MTL Communications Awards -viestintäkilpailun short-listalle 25 työtä
5. ↑  MTL Communications Awards -kilpailun shortlistalle 21 työtä *MTL*. Viitattu 27.10.2015.

Aiheesta muualla
----------------

* Viestintätoimistojen eettisen periaatteet, MTL
* Markkinointiviestinnän Toimistojen Liitto MTL ry, markkinoinnin ja viestinnän toimialan etujärjestö
* Viestintätoimistot, ranking 2011 (pdf)
* ProCom – Viestinnän ammattilaiset ry, yritys- ja yhteisöviestinnän ammattilaisten järjestö